Netwerk24 toets FaceApp op SA bekendes | Netwerk24
Deur Ané van Zyl 20 Julie 2019 11:06
Wie sou ooit kon dink dat 'n selfoon kan voorspel hoe iemand sal lyk as hulle oud word?
'n Gewilde app vir slimfone kan dit nou doen. Gebruikers laai net 'n foto van hulself daarop en die app genereer 'n beeld van hoe die persoon se gesig oor dekades gaan lyk.
Netwerk24 het vroeër berig FaceApp gebruik kunsmatige intelligensie om 'n persoon se gelaatstrekke te verouder, kompleet met plooie, kringe onder die oë en grys hare.
Lees meer: FaceApp: Rede tot kommer of 'n bohaai oor niks?
Om te toets hoe goed die app werk het die BBC dit gebruik om bekendes soos Arnold Schwarzenegger, Dolly Parton en sir David Attenborough se gesigte te verouder om te sien of die app akkuraat kan voorspel.
Netwerk24 het toe besluit om ou foto's van Suid-Afrikaanse bekendes op te laai om te kyk hoe die app met die werklikheid vergelyk.
Anneline Kriel, wat as Mej. Wêreld 1974 aangewys is, Brümilda van Rensburg, 'n bekende aktrise en sepiester, Margaret Gardiner, aangewys as Mej. Heelal 1978, Riaan Cruywagen, bekende nuusleser met jare se ervaring in die TV en uitsaaibedryf, en Steve Hofmeyr, bekende Afrikaanse sanger se gesigte is met die app verouder, en die resultate is verbasend.